**Zápisnica**

**z zhromažďovania obyvateľov Obce Kráľová nad Váhom**

**konaného dňa 21. mája 2015**

**v kultúrnom dome**

**Prítomní:**

|  |  |
| --- | --- |
| **Starosta obce:** | RNDr. Ferenc Bergendi |
| **Poslanci OZ:** | Ing. Ladislav Adamkó |
|  | Ing. Imrich Kovács |
|  | Ondrej Kožuch |
|  | Ing. Kristián Morovič |
|  | Mgr. Hajnalka Oláh |
|  | Ing. Eliška Vargová |
|  | Ing. Štefan Vincze |
|  | Bc. Tibor Vincze |
|  |  |
|  |  |
| **Referentky OcÚ :** | Jaroslava Bergendiová |
|  | Erika Morovičová |
|  | Alžbeta Vadkertiová |
|  | Bc. Erika Šmátralová |
|  |  |
| **Hlavný kontrolór obce:** | Štefan Bencze |
|  |  |
| **Obyvatelia obce:** | Podľa prezenčnej listiny |
|  |  |

Zasadnutie zahájil starosta obce RNDr. Ferenc Bergendi, ktorý v úvode privítal všetkých prítomných a konštatoval, že všetci prítomní boli na zhromaždenie pozvaní pozvánkou, ktorá bola zverejnená na úradnej tabuli, na web stránke obce a zároveň obyvatelia obce boli informovaní aj cez verejný rozhlas. Informoval všetkých prítomných, že priebeh rokovania je nahrávaný a napálený na DVD, čo tvorí prílohu zápisnice.

Následne oboznámil prítomných s programom zhromaždenia obyvateľov obce:

1. Otvorenie, určenie overovateľov a zapisovateľa zápisnice
2. Návrh na zvolenie návrhovej komisie a osôb, ktoré budú vykonávať sčítanie hlasov
3. Návrh na rokovací poriadok zhromaždenia obyvateľov obce
4. Príhovor starostu obce – predstavenie tém zhromaždenia obyvateľov obce:
5. návrhy na miesto pre postavenie detského ihriska
6. záujem o výstavbu nájomných bytov
7. zmena územného plánu obce
8. Diskusia
9. Návrh na záverečné vyhlásenie
10. Záver

o ktorom sa rozhodli poslanci OZ na zasadnutí obecného zastupiteľstva konaného dňa 22.4.2015

**RNDr. Ferenc Bergendi, starosta obce** – za overovateľov zápisnice navrhol poslancov OZ, **Bc. Tibora Vincze, Ondreja Kožucha,** ktorí boli jednohlasne s prítomnými obyvateľmi obce zvolení. Za zapisovateľa zápisnice určil zamestnankyňu obce, **Bc. Eriku Šmátralovú** a s moderovaním zhromaždenia obyvateľov obce poveril poslanca OZ, **Ing. Ladislava Adamkó.**

1. **Návrh na zvolenie návrhovej komisie a osôb, ktoré budú vykonávať sčítanie hlasov**

Členmi návrhovej komisie boli navrhnutí poslanci OZ: **Ing. Štefan Vincze, Ing. Eliška Vargová a Mgr. Hajnalka Oláh**, ktorí boli jednohlasne s prítomnými obyvateľmi obce zvolení.

Za skrutátorov boli navrhnutí poslanci OZ: **Ing. Imrich Kovács** a**Ing. Kristián Morovič**, ktorí boli jednohlasne s prítomnými obyvateľmi obce zvolení.

1. **Návrh na rokovací poriadok zhromaždenia obyvateľov obce**

**Ing. Ladislav Adamkó**, poslanec OZ, moderátor zhromaždenia obyvateľov – prečítal Návrh rokovacieho poriadku zhromaždenia obyvateľov Obce Kráľová nad Váhom, ktorý bol schválený jednohlasne s prítomnými obyvateľmi obce.

1. **Príhovor starostu obce – predstavenie tém zhromaždenia obyvateľov obce**

**RNDr. Ferenc Bergendi, starosta obce** – informoval prítomných, že obecné zastupiteľstvo na svojom zasadnutí (22.4.2015) schválilo rozpočet obce na rok 2015. V rámci rozpočtu obce sú vyčlenené finančné prostriedky na realizáciu výstavby detského ihriska, preto poslanci OZ sa rozhodli, aby občania obce vyjadrili svoj názor na umiestnenie ihriska. Finančné prostriedky na pokračovanie prípravných prác na výstavbu ďalších nájomných bytov v rozpočte obce nie sú vyčlenené, čo jeho osobu mrzí, nakoľko na obecnom úrade sú evidované žiadosti mladých záujemcov o nájomné byty. Prioritou obce, by malo byť lákať naspäť do obce mladých, ktorí sa v sedemdesiatych, osemdesiatych rokoch, ako deti so svojimi rodičmi odsťahovali z obce do mesta, alebo sa tam narodili. Žiada obyvateľov obce, aby sa vyjadrili ako má obec pristúpiť v budúcnosti k výstavbe nájomných bytov. K téme „zmena územného plánu“ dodal, že v zmysle zákona obec je povinná pravidelne najmenej štvorročne prehodnotiť aktuálnosť a môže obstarať zmeny a doplnky k územnému plánu obce. Územný plán obce bol minulý rok zmenený. K prerokovaniu došlo z dôvodu, že občan našej obce žiadal o zmenu a obecné zastupiteľstvo navrhlo informovať ostatných obyvateľov obce, aby v prípade záujmu si podali návrhy, námety resp. pripomienky do 30.9.2015. Po tomto termíne, obec prehodnotí predložené návrhy a podľa potreby zaháji obstarávanie zmien a doplnkov k územnému plánu obce.

1. **Návrhy na miesto pre postavenie detského ihriska**

**Ing. Štefan Vincze, poslanec OZ** – predstavil štyri varianty na umiestnenie detského ihriska:

1. vedľa bytovky pri cintoríne
2. v priestoroch za kultúrnym domom
3. v priestoroch štadióna
4. vo dvore klube dôchodcov

v rámci rozpočtu na realizáciu sú plánované finančné prostriedky vo výške 15000,- EUR.

**Pripomienky občanov:**

**Gabriela Bergendiová** – pripomenula, že ak sa dobre pamätá v priestoroch klubu dôchodcov by sa malo vybudovať zariadenie slúžiace starším občanom obce (hospic alebo denný stacionár) nakoľko v obci nebývajú len mladí ľudia. Bolo by dobré myslieť aj na starších obyvateľov obce, vybudovať nástupištia pri autobusových zastávkach, aby starší občania mohli nastúpiť; zároveň by bolo potrebné opraviť chodníky

**Helena Morovičová** – navrhla realizovať ihrisko v priestoroch štadióna, nakoľko je to ohradené a z bezpečnostného hľadiska by to bolo najideálnejšie miesto

**Alena Csizmadia** – sa informovala o možnosti realizácie ihriska vo dvore materskej školy

**RNDr. Ferenc Bergendi, starosta obce** – dvor materskej školy patrí cirkvi. Obec pri rekonštrukcií budovy MŠ uzavrela nájomnú zmluvu s cirkvou na 30 rokov. Každodenné používanie by bolo obmedzené počas prevádzky MŠ.

**Mgr. Anna Vargová** – priestor za kultúrnym domom by bol podľa nej najideálnejší, bezpečnejší a dostupný. Mohli by ho využiť aj žiaci zo základných škôl počas prestávok.

**Ing. Branislav Túróczi** – sa informoval, či to bude ihrisko s nejakým režimom, alebo voľne dostupné

**Ing. Ladislav Adamkó, poslanec OZ** – detské ihriská musia byť postavané na základe bezpečnostných predpisov. Má byť určená osoba, ktorá zodpovedá za dodržiavanie tých predpisov, preto ihrisko bude mať režim na základe ktorého bude fungovať.

**Ing. Juraj Kosinszky** – sa opýtal, z akých finančných prostriedkov bude ihrisko realizované – vlastné zdroje alebo dotácie

**RNDr. Ferenc Bergendi, starosta obce** – preliezky by boli nakúpené z vlastného rozpočtu, obec by sa mohla uchádzať o finančné prostriedky z rôznych fondov alebo by sa využila kombinácia dvoch prostriedkov, pričom najväčšiu položku tvorila oplotenie

**Irena Vargová** – sa prikláňa k variante za kultúrnym domom, nakoľko je blízko škola, žiaci by to mohli využívať, lebo inú možnosť na pohyb nemajú, je to priestor oplotený, bezpečný, v centre obce

**Ing. Eliška Vargová, poslankyňa OZ** – treba určiť priority, obec bude hľadať možnosti na získanie finančných prostriedkov, čo je dosť ťažké, a potom by ihriská boli postupne vybudované na rôznych miestach obce

**Ladislav Morovič** – lokalitu pri kultúrnom dome treba využiť na iné, ako ihrisko napr. vybudovať kuchyňu ku kultúrnemu domu, a radšej ihrisko vybudovať v lokalite na športovom ihrisku.

**Ondrej Varga** – navrhol hlasovanie o jednotlivých lokalitách

**Ing. Juraj Kosinszky** – sa dotazoval, prečo bude rozhodovať o umiestnení ihriska len 65 zúčastnených osôb z 1750 občanov

**Ing. Arpád Beneš** - bol schválený rokovací poriadok, v ktorom je určené, že zhromaždenie obyvateľov sa môže konať ak okrem poslancov OZ a starostu obce je prítomných aspoň 1 % obyvateľov obce, čo znamená 17 obyvateľov. Táto podmienka je splnená, prítomní majú právo hlasovať. Každý občan mal možnosť sa zúčastniť zhromaždenia.

**Štefan Bencze, hlavný kontrolór obce** – pri zvolaní zhromaždenia obyvateľov obce boli dodržané všetky zákonom stanované náležitosti. Zúčastnil sa už na viacerých zhromaždeniach, ale toto je prvé zhromaždenie obyvateľov obce, ktoré má vypracovaný rokovací poriadok a je dobrý. Prítomní si musia uvedomiť, že zákon garantuje nielen pasívnu účasť obyvateľa na zhromaždení, ale v prípade jeho záujmu má garantované právo aj vyjadriť svoj názor, ktorý nemôže byť podmieňovaný žiadnym aktom predsedajúceho, prípadne zúčastnených poslancov OZ. Obyvateľ obce je však povinný rešpektovať pravidlá priebehu zhromaždenia obyvateľov obce tak, aby nenarúšal plynulý priebeh zhromaždenia. Keďže zhromaždenie obyvateľov obce svojou povahou predstavuje iba formu plenárneho zisťovania verejnej mienky a názoru obyvateľov obce, nevedie zhromaždenie obyvateľov obce k prijímaniu žiadnych formalizovaných rozhodnutí. Základom zhromaždenia je diskusia, ktorá môže a nemusí viesť k určitému konsenzu zúčastnených obyvateľov. Výsledok zhromaždenia nie je pre poslancov OZ právne záväzný ani právne vynútiteľný, ale nemožno podceňovať jeho význam. Zákon o obecnom zriadení v žiadnom svojom paragrafe nestanovuje, že by poslanci OZ pri výkone svojej funkcie boli viazaní výsledkom, ktorý vzíde z uskutočneného zhromaždenia obyvateľov obce.

**Prebehlo hlasovanie o jednotlivých variantoch na umiestnenie detského ihriska:**

1. vedľa bytovky pri cintoríne – získal 0 hlasov
2. v priestoroch za kultúrnym domom – získal 29 hlasov
3. v priestoroch štadióna – získal 29 hlasov
4. vo dvore klube dôchodcov – získal 0 hlasov

Po hlasovaní **František Morovics** sa informoval, že akého rozsahu bude to detské ihrisko, či bude iba pieskovisko, preliezačka, ...

**RNDr. Ferenc Bergendi, starosta obce** – ak sa obecné zastupiteľstvo rozhodne o mieste zriadenia detského ihriska, bude vypracovaný projekt na umiestnenie jednotlivých prvkoch vo výške schválených finančných prostriedkov. Projekt bude vypracovaný na základe bezpečnostných predpisov.

1. **Záujem o výstavbu nájomných bytov**

**Alžbeta Vadkertiová, referentka OcÚ** – informovala prítomných o lokalitách, kde sú už vybudované nájomné byty, a kde sú plánované lokality na výstavbu nájomných bytov v územnom pláne obce.

**RNDr. Ferenc Bergendi, starosta obce** – dodal, že obec zahájila prípravné práce na realizáciu výstavby nájomných bytov, alebo polyfunkčnej budovy s nájomnými bytmi aj na miesto rodinného domu s. č. 319 (majetok obce oproti námestiu obce), ale susedia boli proti. Až potom sa uvažovalo o výstavbe v časti obce tzv. „Péro“. Obec chcela skultúrniť aj túto lokalitu. Vykúpila staré chátrané rodinné domy, začala likvidáciu nelegálnych skládok odpadu, bol vykonaný inžiniersko-geologický prieskum, bola zahájená projektová príprava 5 bytových jednotiek. V prvej etape by sa mali realizovať 2 bytové domy s 10 nájomnými bytmi. Bol by rád, keby dostali možnosť sa vrátiť odídenci z obce, ktorí majú záujem o nájomné byty. Je mu to ľúto, že jedna skupina poslancov OZ nevyčlenila finančné prostriedky z rozpočtu obce na pokračovanie s výstavbou. Finančné prostriedky na výstavbu by obec získala aj zo štátneho fondu rozvoja a bývania, a na infraštruktúru by sa obec uchádzala o úver. Byty by boli majetkom obce, a z nájomného za byty by obec splácala úver.

**Ing. Eliška Vargová, poslankyňa OZ** – dodala, že by to boli byty stavané s podporou štátu, aj finančné prostriedky zo štátneho fondu rozvoja a bývania sú považované za úver, čo zaťažuje rozpočet obce, preto sa skupina poslancov OZ rozhodla nepokračovať vo výstavbe, ale radšej treba začať s opravou ciest v obci.

**Ing. Branislav Túróczi** – tiež je proti výstavbe výškových budov, ako sú činžiaky a hlavne medzi rodinnými domami v lokalite „Péro“, kde býva aj on sám. Z estetického hľadiska by to tiež nebolo vhodné. Cesty v tejto lokalite sú v dezolátnom stave. V tejto lokalite sa bez chodníkov a ciest  nedá bezpečne chodiť. Je toho názoru, že ak obec predsa chce v tejto lokalite postaviť byty, treba spraviť najprv prístupové cesty.

**Ing. Arpád Beneš** – vysvetlil, že by to neboli byty ako sú pri štadióne, ale bytovky, aká je vybudovaná pri cintoríne ktorá vôbec nevytŕča z okolia.

**František Morovics** – je toho názoru, aby obec realizovala stavbu v lokalite „Péro“, či už nájomné byty alebo detské ihrisko, len aby čím skôr bola likvidovaná nelegálna skládka odpadov ktorá sa tam toho času nachádza.

**Karol Horváth** – je toho názoru, aby sa realizovala výstavba sociálnych bytov, aby sa mohli osamostatniť aj tie mladé rodiny, ktoré z vlastných príjmov nevedie realizovať výstavbu rodinného domu.

**Helena Vinczeová** – toľko dodala, že s výstavbou bytov by obec pomohla 10 alebo 15 rodinám. Ak obec pristúpi k úveru nech to nevylepší situáciu len pre pár občanom, ale treba opraviť cesty a vybudovať chodníky, ktoré sú v katastrofálnom stave, čo by bolo užitočné pre všetkých obyvateľov obce.

**Ing. Eliška Vargová, poslankyňa OZ** – aby sme mohli opravovať cesty vyčlenili sme z rozpočtu obce na tento rok 20000,- EUR, a preto sme zastavili prípravné práce na výstavbu nájomných bytov.

**Mgr. Hajnalka Oláh, poslankyňa OZ** – nie sme proti výstavbe nájomných bytov, ale chceme vykročiť iným smerom, než ako postupovala obec doteraz. Treba realizovať výstavbu chodníkov a  opravy ciest. Zhromaždenie je zvolané z dôvodu, aby sme zistili Vaše názory na jednotlivé témy. Čo v prípade, keď o 20 až 30 rokov nebude záujem o existujúce byty?

**Ing. Juraj Kosinszky** – vypočul som Vaše názory. Je to dezinformácia od Vás, že z vlastných prostriedkov je obec schopná opraviť cesty. Na to treba podať žiadosti o dotáciu. Pýtam sa Vás poslanci OZ: podali ste už nejaké? Vieme, že na obecnom úrade je evidovaných 150 žiadosti o nájomné byty, to je jednoznačné, že mladí majú záujem. Momentálne sú ešte možnosti o uchádzanie sa o poskytnutie dotácií, jednoznačne som za to, aby výstavba nájomných bytov pokračovala. Som toho názoru, že treba využiť šancu podania žiadosti o poskytnutie finančných prostriedkov na realizáciu projektov na nájomné byty.

**RNDr. Ferenc Bergendi, starosta obce** – oprava ciest nie je témou dnešného zhromaždenia obyvateľov obce. Je si toho vedomí, že cesty v obci sú v zlom stave, ale finančné prostriedky, ktoré sú poskytované zo štátneho fondu rozvoja a bývania na výstavbu bytov nie je možné využiť na opravy ciest. Obec obdŕžala cenové ponuky na opravu ciest na ulicu „Stará poštová“ v hodnote do 60000,- a na ulicu „Malá“ pri Vargových v hodnote do 11000,- EUR. Tieto opravy obec z vlastného rozpočtu nemôže realizovať. Zúčastnil sa na rokovaní, kde dostal informáciu, že v blízkej budúcnosti budú vypísané výzvy na predloženie žiadostí o dotáciu na zateplenie verejných budov a na opravu ciest. Obec sa určite bude uchádzať o poskytnutie dotácie, nakoľko podľa jeho mienky oprava ciest bez dôkladných opráv podkladov je zbytočná. Obec určite urobí všetko, aby cesty dala do poriadku. Z tých finančných prostriedkov, ktoré sú vyčlenené z rozpočtu na opravu ciest obec urobí fľakovanie ciest, alebo keď obecné zastupiteľstvo súhlasí s tým, aby sme sa uchádzali o dotácie, uhradíme z nich spoluúčasť k podanému projektu.

**Ladislav Morovič** – cesty aj v okolitých obciach, kde bola realizovaná výstavba kanalizácie, sú v takom istom zlom stave ako u nás. Je pravda, že treba opraviť cesty, ale predsa je toho názoru, že vo výstavbe nájomných bytov treba pokračovať a žiada poslancov OZ, aby sa výstavba nájomných nezastavila. O to, že záujem o byty po 20 rokov nebude, toho sa nebojí. Obec treba rozvíjať, prilákať naspäť odídencov aj mladých. Na základe počtu žiadostí je isté, že mladí majú o to záujem, a v mladých je budúcnosť obce

**Mgr. Katarína Šperková** – obec nás sem prilákala, je tu dobre, ale príjazdové cesty k našim nehnuteľnostiam sú v dezolátnom stave. Ako zdravotne ťažko postihnutá osoba je toho názoru, aby sa opravili cesty, nakoľko je odkázaná na pomoc druhých pri užívaní komunikácií.

**Mgr. Anna Vargová** – je toho názoru, že netreba stavať nájomné byty, lebo občania z mesta, ktorí si postavili v našej obci rodinné domy nepotrebujú, aby mali okolo seba postavené činžiaky, lebo v tom prípade mohli ostať bývať aj v meste.

**Gabriela Bergendiová** – je toho názoru, že radšej opraviť chodníky a cesty komplexne a nie fľakovať. Tak isto zvýšiť nástupištia, aby sa uľahčil nástup do dopravných prostriedkov aj občanom, ktorí majú obmedzenú pohyblivosť.

**RNDr. Ferenc Bergendi, starosta obce** – máme zmapované všetky cesty v obci. Treba vyhotoviť projekt a uchádzať sa o finančné prostriedky z fondov EÚ. Z vlastných zdrojov môžeme cesty len udržiavať, alebo fľakovať.

**Ing. Eliška Vargová, poslankyňa OZ** – sme toho názoru, že keď aj po kúskoch, ale treba začať s opravou ciest z vlastných zdrojov a nečakať na iné zdroje.

**MUDr. Ladislav Kardos** – je rád, že je väčší záujem o opravu ciest, ako o výstavbu bytov, preto navrhuje obecnému zastupiteľstvu, aby získanie finančných prostriedkov na opravu ciest bola ich prioritou.

**Ing. Marian Šperka** – chceme stavať bytovky pritom nemáme prístupové cesty. Ak ich neurobíme, nenalákame ľudí naspäť na dedinu. Radšej vylepšime to čo máme, a potom môžeme stavať byty.

**RNDr. Ferenc Bergendi, starosta obce** – vysvetlil ako sa riešili cesty a prístupy k priemyselnému parku aj k bytovkám. Zdôraznil, že obec chce riešiť problém ciest, ale nemá finančné prostriedky.

**Ing. Branislav Túróczi** – terajší stav v lokalite tzv. „Péro“ je katastrofálny, neznesiteľný, celý roh je zaplnený odpadom. Treba vykonať sanáciu celého priestoru.

**RNDr. Ferenc Bergendi, starosta obce** – sanácia bola začatá, obec dala odviesť za 3 kontajnery smeti. V súčasnosti budeme pokračovať so sanáciou. Obec získala dotáciu vo výške 5000,- EUR na revitalizáciu zadnej časti lokality. Chceme tu vytvoriť oddychovú zónu. Momentálne sa pripravuje projekt na získanie finančných prostriedkov na odstránenie nelegálnych skládok.

**Ing. Ladislav Adamkó, poslanec OZ** – navrhol, aby rokovanie pokračovalo v téme: výstavba nájomných bytov. Dal hlasovať, či obec má pokračovať vo výstavbe nájomných bytov.

Hlasovanie:

Za pokračovanie hlasovali: 28

Proti pokračovaniu hlasovali: 15

Zdržali sa : 6

Nehlasovali: 17

1. **Zmena územného plánu obce**

**Alžbeta Vadkertiová, referentka OcÚ** – informovala prítomných, že územný plán obce bol vypracovaný v roku 2007. Cieľom obstarania územného plánu je, aby obec mala zabezpečený kontinuálny rozvoj, ktorý vyhovuje požiadavkám doby a potrebám jej obyvateľstva. Rieši funkčné vymedzenia a usporiadanie plôch a stanovuje základné zásady organizácie územia, postup pri jeho využití a podmienky výstavby v obci. Cieľom územného plánu je zároveň schváliť navrhnutú urbanistickú koncepciu na rozvoj sídla, ako platnú územno-plánovaciu dokumentáciu pre rozhodovanie o lokalizácii a usmerňovaní prípravy stavebných akcií v obci. V ÚP sú znázornené navrhované lokality rozvoja na: bývanie, podnikateľské aktivity, priemyselný park, viacpodlažné bývanie, nájomné byty, verejná zeleň, výroba. V roku 2013 v súlade s aktuálnymi potrebami územného rozvoja obce prebehlo vypracovanie Zmien a doplnkov č. 1 k ÚPN obce. V poslednej dobe obec obdŕžala ďalšie požiadavky a návrhy na zmeny v ÚP. Obecné zastupiteľstvo sa rozhodlo informovať ostatných obyvateľov obce, aby v prípade záujmu si podali návrhy, námety resp. pripomienky do 30.9.2015. Po tomto termíne, obec prehodnotí predložené návrhy a podľa potreby zaháji ďalšie obstarávanie zmien a doplnkov k územnému plánu obce.

**RNDr. Ferenc Bergendi, starosta obce** – dodal, že nebola spomenutá lokalita č. 11 určená na výstavbu rodinných domov. V príprave tejto lokality už obec podnikla určité kroky, ktoré stroskotali na neochote niektorých obyvateľov tejto časti obce. Podotýkal, že krajský stavebný úrad pri vypracovaní zmien a doplnkov k ÚP navrhol nerozširovať zastavanú časť obce na úkor poľnohospodárskej pôdy.

**Ing. Ladislav Adamkó, poslanec OZ** – ešte raz zdôraznil dôvod, prečo sa obecné zastupiteľstvo rozhodlo informovať obyvateľov obce o územnom pláne obce. Nakoniec sa opýtal, či má niekto otázku, pripomienku k územnému plánu obce.

**František Pozsonyi** – sa informoval, čo znamenajú tie vonkajšie červené čiary (lokalita 11)

**Mgr. Hajnalka Oláh, poslankyňa OZ** – ešte raz zdôraznila, prečo je potrebné, aby obec mala územný plán obce

**František Pozsonyi** – tomu rozumie, prečo je potrebný územný plán, ale on sa informuje o lokalite, ktorá je označená červenou čiarou

**Ing. Imrich Kovács, poslanec OZ** – je to len náčrt, ako by mohla vyzerať ulica v tejto lokalite

**RNDr. Ferenc Bergendi, starosta obce** – je to len idea, ako by to mohlo vyzerať, keby všetci majitelia pozemkov súhlasili s vytvorením ulice v uvádzanej lokalite.

**Ing. Arpád Beneš** – informoval prítomných, že v minulosti aj on sám bol iniciátorom vytvorenia ulice v tejto lokalite. Ak sa dobre pamätá, tak nie len jedna osoba bola proti jej vytvoreniu. Nie je to len o tom, že obyvatelia tejto lokality súhlasia s vytvorením ulice. Musí sa vybudovať aj infraštruktúra, aby novovytvorené stavebné pozemky mohli predávať majitelia. Tu musí nastať dohoda medzi vlastníkmi pozemkov a obcou, aby obec nebola stratová v prípade, že ona vybuduje infraštruktúru. To isté platí aj pre ostatné plánované lokality určené na individuálnu bytovú výstavbu.

**Ing. Ladislav Adamkó, poslanec OZ** – sa opýtal, či má ešte niekto pripomienku, otázku k územnému plánu. Nakoľko sa nikto neprihlásil uzavrel tému: zmeny územného plánu obce, s tým, že hlasovanie o tejto tematike nebude. Obyvatelia svoje návrhy, námety a pripomienky môžu podať písomne do 30.9.2015 na obecný úrad.

1. **Diskusia**

Pri prejednaní jednotlivých bodov prítomní mali možnosť zapájať sa do diskusie. Starosta obce sa opýtal od prítomných, či majú nejakú otázku do diskusie. Nakoľko už neboli podané žiadne, vyhlásil 5 minútovú prestávku, aby návrhová komisia mohla vypracovať znenie záverečného vyhlásenia.

1. **Návrh na záverečné vyhlásenie**

**Ing. Eliška Vargová, poslankyňa OZ**, prečítala znenie záverečného vyhlásenia:

**K téme detských ihrísk obecné zhromaždenie prerokovalo možné lokality umiestnenia detských ihrísk a odporúča obecnému zastupiteľstvu lokality pri dome kultúry s počtom hlasov 29 a v areáli futbalového štadióna s počtom hlasov 29. Lokalita pri cintoríne získala 0 hlasov a v areáli klubu dôchodcov 0 hlasov.**

**K téme výstavby nájomných bytov obecné zhromaždenie hlasovalo nasledovne: za pokračovanie bytovej výstavby v lokalite obce Kráľová nad Váhom: 28, proti: 15, zdržali sa: 6, nehlasovalo 17.**

**Obecné zhromaždenie prerokovalo bod programu týkajúci sa informácie o pripravovanej zmene územného plánu obce a berie na vedomie termín na predloženie návrhov zmien územnému plánu do 30.9.2015.**

1. **Záver**

Na záver starosta obce RNDr. Ferenc Bergendi zhromaždenie obyvateľov obce ukončil a súčasne poďakoval prítomným za ich účasť.

Prílohou zápisnice je prezenčná listina prítomných účastníkov, zvukový a video záznam a rokovací poriadok zhromaždenia obyvateľov obce.

|  |  |
| --- | --- |
| **RNDr. Ferenc Bergendi, starosta obce** | **......................................** |
|  |  |
| **Ing. Ladislav Adamkó, poslanec OZ,**  **moderátor zhromaždenia obyvateľov** | **......................................** |
|  |  |
| **Overovatelia:** |  |
| **Ondrej Kožuch, poslanec OZ** | **......................................** |
|  |  |
|  |  |
| **Bc. Tibor Vincze, poslanec OZ** | **......................................** |